text: Et hav af opdagelser
  30 marts 2010 kl. 12.15
  Små børn kan i påsken gå på opdagelse under havets overflade på Fiskeri- og Søfartsmuseet i Esbjerg.
  Havet gemmer på mange hemmeligheder, og små børn kan selv få chancen for at kigge lidt på dem i påsken. Der står nemlig marinarkæologer fra Syddansk Universitet klar til at fortælle om de mange fund, man kan gøre sig på havets bund. 
  De små får selv lov til at udforske hvad der kunne være rester fra skibsvrag, stenalderbopladser eller forulykkede flyvemaskiner fra 2. verdenskrig med spatel og en lille pensel.
  Senere på ugen kommer der også besøg fra dykkerklubben NEMO, der både viser deres udstyr frem, og tager en dukkert med iltflaske og det hele i fiskerimuseets store bassiner.
  